Ibi Makienok

Ibi Katrine Støving (hed i en periode Ibi Katrine Makienok, født 2. februar 1975 i Aarhus) er en dansk model, skuespiller, tv-vært og sanger.

Karriere 
Ibi Støving har tidligere været balletdanser på Det Jyske Balletakademi i Aarhus. Efter studentereksamen fra Randers Statsskole i 1995 uddannede hun sig til skuespiller på Stella Adler Studio of Acting i Hollywood. Hun har desuden været fotomodel, rejseskribent for Jyllands-Posten, designerassistent i Los Angeles og forfatter til bøger om madlavning efter blodtype.

Hun var med i den kortlivede pigegruppe Milc, der i 2002 udgav singlen "Feel So Good". De senere år har hun hovedsageligt koncentreret sig om at skrive sange og producere musik.

I 2005-2007 var hun vært på tre sæsoner af Paradise Hotel på TV3. I den forbindelse sang hun titelmelodien "My Paradise" til tredje sæson i 2007. Hun har bl.a. medvirket i filmen Portland af Niels Arden Oplev og den canadiske film Aurum af James Barclay. Ibi Støving var vært på Aquadorable 2009 – Natural Beauty Contest, på boligprogrammet Velkommen hjem sæson 1 og 2 og Brystgalla 2009, 2010 og 2011, Ånderne vender tilbage sæson 1 og 2 samt 4 Bryllupper – også på TV3.

I 2011 tog hun springet fra TV3 til TV2, hvor hun først lavet Weekend Weekend og siden hen GO' Morgen Danmark samt programmet Hvem bor hvor. I 2012 var hun chefredaktør på Miinto.dk og modtog i 2013 en iværksætterpris for Bedste Marketingskampagne på nettet. Ibi Støving modtog også prisen som Bedste Kvindelige TV Vært i 2013.

Hun lavede tv-programmet Organer for livet for DR1 og efterfølgende serien Din sang for Kanal 4 i 2018.

I 2019 var hun vært på datingprogrammet Date mig nøgen på TV 2.

Privat 
Fra 1998 til 2003 var Ibi Støving kæreste med René Dif, som hun også nåede at blive forlovet med. René Dif blev i september 2003 idømt 30 dages betinget fængsel for vold mod hende. Senere dannede hun par med sangeren Alex Ambrose fra 2005 til 2007. Hun blev i 2007 kæreste med fodboldspilleren Tobias Grahn, som hun fik en søn med. Parret gik fra hinanden i august 2009. Ibi Støving blev i 2013 kæreste med Simon Makienok, der på det tidspunkt spillede i Brøndby IF. Parret blev gift den 6. september 2014 i Holmens Kirke i København. De blev dog skilt igen i 2019.

I 2015 fik hun akut dobbeltsidet nyresvigt og var tæt på at dø. Hun modtog medicinsk behandling i tre år og er efterfølgende kronisk nyrepatient, men hun kan igen leve et nogenlunde normalt liv.

Filmografi 
 Portland (1996) - Lasses kæreste
 Paradise Hotel (2005-2007) - vært
 Aquadorable 2009 – Natural Beauty Contest
 Brystgalla (2009, 2010 og 2011)
 Aurum (2012) - Kirsten
 Velkommen hjem (to sæsoner)
 Ånderne vender tilbage (to sæsoner)
 4 Bryllupper
 Weekend Weekend (2012) - vært
 GO' Morgen Danmark (2012) - vært
 Hvem bor hvor'
 Organer for livet Din sang'' (2018)
 Date Mig Nøgen (3 sæsoner)
 Hvem Holder Masken (2 sæsoner)
 Alle Mod Alle
 Jaget vildt (sæson 1)

Diskografi 
Solo
 "My Paradise" (2007)

Med Milc
 "Feel So Good" (2002)

Referencer

Eksterne henvisninger 
 

Tv-værter fra Danmark
Sangere fra Danmark
Modeller fra Danmark
Personer fra Aarhus
Fotografer fra Danmark
Studenter fra Randers Statsskole
Ansatte ved TV3